CELEX: 32018R1912
Language: el
Date: 2018-12-04 00:00:00
Title: Εκτελεστικός κανονισμός (ΕΕ) 2018/1912 του Συμβουλίου, της 4ης Δεκεμβρίου 2018, για την τροποποίηση του εκτελεστικού κανονισμού (ΕΕ) αριθ. 282/2011 όσον αφορά ορισμένες απαλλαγές συνδεόμενες με τις ενδοκοινοτικές πράξεις

7.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 311/10
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2018/1912 ΤΟΥ ΣΥΜΒΟΥΛΙΟΥ
         της 4ης Δεκεμβρίου 2018
         για την τροποποίηση του εκτελεστικού κανονισμού (ΕΕ) αριθ. 282/2011 όσον αφορά ορισμένες απαλλαγές συνδεόμενες με τις ενδοκοινοτικές πράξεις
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 397,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στην ανακοίνωσή της της 7ης Απριλίου 2016 σχετικά με ένα σχέδιο δράσης για τον ΦΠΑ, η Επιτροπή ανακοίνωσε την πρόθεσή της να υποβάλει πρόταση για ένα οριστικό σύστημα φόρου προστιθέμενης αξίας (ΦΠΑ) όσον αφορά το διασυνοριακό εμπόριο μεταξύ επιχειρήσεων ανάμεσα στα κράτη μέλη. Στα συμπεράσματά του της 8ης Νοεμβρίου 2016, το Συμβούλιο κάλεσε την Επιτροπή να προτείνει στο μεταξύ ορισμένες βελτιώσεις στους ενωσιακούς κανόνες περί ΦΠΑ για διασυνοριακές πράξεις, μεταξύ άλλων για τους σκοπούς των απαλλαγών όσον αφορά τις ενδοκοινοτικές πράξεις.
                  
               
                     (2)
                  
                  
                     Η οδηγία 2006/112/ΕΚ καθορίζει μια σειρά προϋποθέσεων για την απαλλαγή από τον ΦΠΑ των παραδόσεων αγαθών στο πλαίσιο ορισμένων ενδοκοινοτικών πράξεων. Μία από τις εν λόγω προϋποθέσεις είναι τα αγαθά να αποστέλλονται ή να μεταφέρονται από ένα κράτος μέλος σε άλλο.
                  
               
                     (3)
                  
                  
                     Ωστόσο, οι διαφορές προσέγγισης μεταξύ των κρατών μελών όσον αφορά την εφαρμογή των εν λόγω απαλλαγών για διασυνοριακές πράξεις δημιούργησε προβλήματα και νομική αβεβαιότητα στις επιχειρήσεις. Αυτό είναι αντίθετο προς τον στόχο της ενίσχυσης του ενδοκοινοτικού εμπορίου και της κατάργησης των φορολογικών συνόρων. Είναι επομένως σημαντικό να διευκρινισθούν και να εναρμονισθούν οι προϋποθέσεις υπό τις οποίες μπορούν να εφαρμοσθούν οι απαλλαγές.
                  
               
                     (4)
                  
                  
                     Δεδομένου ότι η διασυνοριακή απάτη στον τομέα του ΦΠΑ συνδέεται πρωτίστως με την απαλλαγή για τις ενδοκοινοτικές παραδόσεις, είναι αναγκαίο να προσδιορισθούν ορισμένες περιστάσεις κατά τις οποίες τα αγαθά πρέπει να θεωρείται ότι έχουν αποσταλεί ή μεταφερθεί από την επικράτεια του κράτους μέλους παράδοσης.
                  
               
                     (5)
                  
                  
                     Προκειμένου να παρασχεθεί μια πρακτική λύση για τις επιχειρήσεις και διασφάλιση για τις φορολογικές διοικήσεις, στον εκτελεστικό κανονισμό (ΕΕ) αριθ. 282/2011 του Συμβουλίου (2) θα πρέπει να καθιερωθούν δύο μαχητά τεκμήρια.
                  
               
                     (6)
                  
                  
                     Οι ρυθμίσεις απλούστευσης για τα αποθέματα στη διάθεση συγκεκριμένου αποκτώντος («call-off») θα πρέπει να συνοδεύονται από κατάλληλες υποχρεώσεις τήρησης βιβλίων, ώστε να εξασφαλισθεί η ορθή εφαρμογή τους.
                  
               
                     (7)
                  
                  
                     Συνεπώς, ο εκτελεστικός κανονισμός (ΕΕ) αριθ. 282/2011 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) αριθ. 282/2011 τροποποιείται ως εξής:
            
                        1)
                     
                     
                        στο κεφάλαιο VIII παρεμβάλλεται το ακόλουθο τμήμα:
                        «Τmhma 2Α
                        
                        
                           
                              Απαλλαγές συνδεόμενες με τις ενδοκοινοτικές πράξεις
                           
                        
                        
                           
                              (Άρθρα 138 έως 142 της οδηγίας 2006/112/ΕΚ)
                           
                        
                        
                           Άρθρο 45α
                           
                              1.   Για τους σκοπούς της εφαρμογής των απαλλαγών που προβλέπονται στο άρθρο 138 της οδηγίας 2006/112/ΕΚ, τεκμαίρεται ότι τα αγαθά έχουν αποσταλεί ή μεταφερθεί από ένα κράτος μέλος με προορισμό εκτός της επικράτειάς του αλλά εντός της Κοινότητας, σε οποιαδήποτε από τις ακόλουθες περιπτώσεις:
                              
                                          α)
                                       
                                       
                                          ο πωλητής αναφέρει ότι τα αγαθά έχουν αποσταλεί ή μεταφερθεί από τον ίδιο ή από τρίτον για λογαριασμό του και είτε ο πωλητής διαθέτει τουλάχιστον δύο μη αντιφατικά αποδεικτικά στοιχεία που αναφέρονται στην παράγραφο 3 στοιχείο α) και τα οποία έχουν εκδώσει δύο διαφορετικά μέρη ανεξάρτητα το ένα από το άλλο, από τον πωλητή και από τον αποκτώντα, ή ο πωλητής διαθέτει οποιοδήποτε μεμονωμένο στοιχείο που αναφέρεται στην παράγραφο 3 στοιχείο α) σε συνδυασμό με οποιοδήποτε μεμονωμένο μη αντιφατικό αποδεικτικό στοιχείο από τα αναφερόμενα στην παράγραφο 3 στοιχείο β) και που επιβεβαιώνει την αποστολή ή τη μεταφορά, τα οποία έχουν εκδώσει δύο διαφορετικά μέρη ανεξάρτητα το ένα από το άλλο, από τον πωλητή και από τον αποκτώντα·
                                       
                                    
                                          β)
                                       
                                       
                                          ο πωλητής έχει στην κατοχή του τα ακόλουθα:
                                          
                                                      i)
                                                   
                                                   
                                                      γραπτή δήλωση από τον αποκτώντα, σύμφωνα με την οποία τα αγαθά έχουν αποσταλεί ή μεταφερθεί από τον αποκτώντα ή από τρίτο για λογαριασμό του αποκτώντος και στην οποία προσδιορίζεται το κράτος μέλος προορισμού των αγαθών· η εν λόγω γραπτή δήλωση αναφέρει την ημερομηνία έκδοσης· το ονοματεπώνυμο και τη διεύθυνση του αποκτώντος· την ποσότητα και τη φύση των αγαθών· την ημερομηνία και τον τόπο άφιξης των αγαθών· στην περίπτωση παράδοσης μεταφορικού μέσου, τον αριθμό αναγνώρισης του μεταφορικού μέσου και τα στοιχεία ταυτότητας του προσώπου που αποδέχεται τα αγαθά για λογαριασμό του αποκτώντος· και
                                                   
                                                
                                                      ii)
                                                   
                                                   
                                                      τουλάχιστον δύο μη αντιφατικά αποδεικτικά στοιχεία που αναφέρονται στην παράγραφο 3 στοιχείο α) και τα οποία έχουν εκδώσει δύο διαφορετικά μέρη ανεξάρτητα το ένα από το άλλο, από τον πωλητή και από τον αποκτώντα ή οποιοδήποτε μεμονωμένο στοιχείο που αναφέρεται στην παράγραφο 3 στοιχείο α) σε συνδυασμό με οποιοδήποτε μεμονωμένο μη αντιφατικό αποδεικτικό στοιχείο από τα αναφερόμενα στην παράγραφο 3 στοιχείο β) και που επιβεβαιώνει την αποστολή ή τη μεταφορά, τα οποία έχουν εκδώσει δύο διαφορετικά μέρη ανεξάρτητα το ένα από το άλλο, από τον πωλητή και από τον αποκτώντα.
                                                   
                                                
                                    Ο αποκτών υποβάλει στον πωλητή γραπτή δήλωση, η οποία αναφέρεται στο στοιχείο β) σημείο i), έως τη δέκατη ημέρα του μήνα που έπεται της παράδοσης.
                           
                           
                              2.   Μια φορολογική αρχή δύναται να αμφισβητήσει τεκμήριο που έχει υποβληθεί σύμφωνα με την παράγραφο 1.
                           
                           
                              3.   Για τους σκοπούς της παραγράφου 1, γίνονται δεκτά ως αποδεικτικά στοιχεία της αποστολής ή της μεταφοράς τα ακόλουθα:
                              
                                          α)
                                       
                                       
                                          τα έγγραφα που σχετίζονται με την αποστολή ή τη μεταφορά των αγαθών, όπως υπογεγραμμένο έγγραφο ή δελτίο παράδοσης CMR, φορτωτική, τιμολόγιο αερομεταφοράς ή τιμολόγιο από τον μεταφορέα των αγαθών·
                                       
                                    
                                          β)
                                       
                                       
                                          τα ακόλουθα έγγραφα:
                                          
                                                      i)
                                                   
                                                   
                                                      ασφαλιστήριο συμβόλαιο σχετικά με την αποστολή ή τη μεταφορά των αγαθών ή τραπεζικά έγγραφα που αποδεικνύουν την πληρωμή της αποστολής ή της μεταφοράς των αγαθών·
                                                   
                                                
                                                      ii)
                                                   
                                                   
                                                      επίσημα έγγραφα που εκδίδονται από δημόσια αρχή, όπως συμβολαιογράφο, με τα οποία επιβεβαιώνεται η άφιξη των αγαθών στο κράτος μέλος προορισμού·
                                                   
                                                
                                                      iii)
                                                   
                                                   
                                                      απόδειξη παραλαβής που εκδίδεται από αποθηκευτή στο κράτος μέλος προορισμού, με την οποία επιβεβαιώνεται η αποθήκευση των αγαθών στο εν λόγω κράτος μέλος.»
                                                   
                                                
                                    
                        
                     
                  
                        2)
                     
                     
                        στο κεφάλαιο Χ, παρεμβάλλεται το ακόλουθο τμήμα:
                        «Τmhma 1Α
                        
                        
                           
                              Γενικές υποχρεώσεις
                           
                        
                        
                           
                              (Άρθρα 242 έως 243 της οδηγίας 2006/112/ΕΚ)
                           
                        
                        
                           Άρθρο 54α
                           
                              1.   Το βιβλίο καταχώρισης που αναφέρεται στο άρθρο 243 παράγραφος 3 της οδηγίας 2006/112/ΕΚ και το οποίο πρέπει να τηρείται από κάθε υποκείμενο στο φόρο, ο οποίος μεταφέρει τα αγαθά στο πλαίσιο των ρυθμίσεων για τα αποθέματα στη διάθεση συγκεκριμένου αποκτώντος, περιλαμβάνει τις ακόλουθες πληροφορίες:
                              
                                          α)
                                       
                                       
                                          το κράτος μέλος από το οποίο έχουν αποσταλεί ή μεταφερθεί τα αγαθά και την ημερομηνία της αποστολής ή της μεταφοράς των αγαθών·
                                       
                                    
                                          β)
                                       
                                       
                                          τον αριθμό φορολογικού μητρώου ΦΠΑ του υποκειμένου στο φόρο για τον οποίο προορίζονται τα αγαθά, ο οποίος έχει εκδοθεί από το κράτος μέλος στο οποίο αποστέλλονται ή μεταφέρονται τα αγαθά·
                                       
                                    
                                          γ)
                                       
                                       
                                          το κράτος μέλος στο οποίο αποστέλλονται ή μεταφέρονται τα αγαθά, τον αριθμό φορολογικού μητρώου ΦΠΑ του αποθηκευτή, τη διεύθυνση της αποθήκης, όπου φυλάσσονται κατά την άφιξή τους και την ημερομηνία άφιξης των αγαθών στην αποθήκη·
                                       
                                    
                                          δ)
                                       
                                       
                                          την αξία, την περιγραφή και την ποσότητα των αγαθών που έχουν αφιχθεί στην αποθήκη·
                                       
                                    
                                          ε)
                                       
                                       
                                          τον αριθμό φορολογικού μητρώου ΦΠΑ του υποκειμένου στο φόρο, ο οποίος αντικαθιστά το πρόσωπο που αναφέρεται στο στοιχείο β) της παρούσας παραγράφου, υπό τις προϋποθέσεις που αναφέρονται στο άρθρο 17α παράγραφος 6 της οδηγίας 2006/112/ΕΚ·
                                       
                                    
                                          στ)
                                       
                                       
                                          το φορολογητέο ποσό, την περιγραφή και την ποσότητα των παραδιδόμενων αγαθών και την ημερομηνία, κατά την οποία διενεργείται η παράδοση των αγαθών σύμφωνα με το άρθρο 17α παράγραφος 3 στοιχείο α) της οδηγίας 2006/112/ΕΚ, καθώς και τον αριθμό φορολογικού μητρώου ΦΠΑ του αποκτώντος·
                                       
                                    
                                          ζ)
                                       
                                       
                                          το φορολογητέο ποσό, την περιγραφή και την ποσότητα των αγαθών και την ημερομηνία κατά την οποία εκπληρώνεται οποιαδήποτε από τις προϋποθέσεις και την αντίστοιχη αιτιολόγηση, σύμφωνα με το άρθρο 17α παράγραφος 7 της οδηγίας 2006/112/ΕΚ·
                                       
                                    
                                          η)
                                       
                                       
                                          την αξία, την περιγραφή και την ποσότητα των επιστρεφόμενων αγαθών και την ημερομηνία της επιστροφής των αγαθών σύμφωνα με το άρθρο 17α παράγραφος 5 της οδηγίας 2006/112/ΕΚ.
                                       
                                    
                           
                              2.   Το βιβλίο καταχώρισης που αναφέρεται στο άρθρο 243 παράγραφος 3 της οδηγίας 2006/112/ΕΚ και το οποίο πρέπει να τηρείται από κάθε υποκείμενο στο φόρο στον οποίο παραδίδονται τα αγαθά στο πλαίσιο των ρυθμίσεων για τα αποθέματα στη διάθεση συγκεκριμένου αποκτώντος περιλαμβάνει τις ακόλουθες πληροφορίες:
                              
                                          α)
                                       
                                       
                                          τον αριθμό φορολογικού μητρώου ΦΠΑ του υποκειμένου στο φόρο ο οποίος μεταφέρει αγαθά στο πλαίσιο των ρυθμίσεων για τα αποθέματα στη διάθεση συγκεκριμένου αποκτώντος·
                                       
                                    
                                          β)
                                       
                                       
                                          την περιγραφή και την ποσότητα των αγαθών που προορίζονται για αυτόν·
                                       
                                    
                                          γ)
                                       
                                       
                                          την ημερομηνία άφιξης στην αποθήκη των αγαθών που προορίζονται για αυτόν·
                                       
                                    
                                          δ)
                                       
                                       
                                          το φορολογητέο ποσό, την περιγραφή και την ποσότητα των αγαθών που παραδίδονται σε αυτόν και την ημερομηνία κατά την οποία πραγματοποιείται η ενδοκοινοτική απόκτηση των αγαθών που αναφέρονται στο άρθρο 17α παράγραφος 3 στοιχείο β) της οδηγίας 2006/112/ΕΚ·
                                       
                                    
                                          ε)
                                       
                                       
                                          την περιγραφή και την ποσότητα των αγαθών και την ημερομηνία κατά την οποία τα αγαθά αφαιρούνται από την αποθήκη κατ' εντολή του υποκειμένου στο φόρο προσώπου που αναφέρεται στο στοιχείο α)·
                                       
                                    
                                          στ)
                                       
                                       
                                          την περιγραφή και την ποσότητα των αγαθών που έχουν καταστραφεί ή απολεσθεί και την ημερομηνία της καταστροφής, απώλειας ή κλοπής των αγαθών που είχαν αφιχθεί στην αποθήκη ή την ημερομηνία κατά την οποία διαπιστώθηκε η καταστροφή ή η απώλεια των αγαθών·
                                       
                                    Όταν τα αγαθά αποστέλλονται ή μεταφέρονται στο πλαίσιο των ρυθμίσεων για τα αποθέματα στη διάθεση συγκεκριμένου αποκτώντος σε αποθηκευτή διαφορετικό από τον υποκείμενο στο φόρο για τον οποίο προορίζονται τα αγαθά, το βιβλίο καταχώρισης αυτού του υποκειμένου στο φόρο δεν χρειάζεται να περιέχει τις πληροφορίες που αναφέρονται στα στοιχεία γ), ε) και στ) του πρώτου εδαφίου.».
                           
                        
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 4 Δεκεμβρίου 2018.
            
               
                  Για το Συμβούλιο
               
               
                  Ο Πρόεδρος
               
               H. LÖGER
            
         
         
            (1)  ΕΕ L 347 της 11.12.2006, σ. 1.
         
            (2)  Εκτελεστικός κανονισμός (ΕΕ) αριθ. 282/2011 του Συμβουλίου, της 15ης Μαρτίου 2011, για τη θέσπιση μέτρων εφαρμογής της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 77 της 23.3.2011, σ. 1).